CELEX: 32021D0358
Language: hu
Date: 2021-02-22 00:00:00
Title: A Tanács (EU) 2021/358 végrehajtási határozata (2021. február 22.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról

2021.2.26.   
               
               
                  HU
               
               
                  Az Európai Unió Hivatalos Lapja
               
               
                  L 69/4
               
            
         A TANÁCS (EU) 2021/358 VÉGREHAJTÁSI HATÁROZATA
         (2021. február 22.)
         az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 287. cikkének 8. pontja értelmében Észtország a hozzáadottérték-adó (a továbbiakban: héa) alóli mentességet biztosíthat azon adóalanyoknak, amelyek éves árbevétele nem haladja meg 16 000 EUR nemzeti valutában kifejezett, a csatlakozásának napján érvényes átváltási árfolyamon számított ellenértékét.
                  
               
                     (2)
                  
                  
                     Az (EU) 2017/563 tanácsi végrehajtási határozat (2) révén Észtország felhatalmazást kapott arra, hogy bevezessen egy, a 2006/112/EK irányelv 287. cikkének 8. pontjától eltérő intézkedést (a továbbiakban: az eltérő intézkedés), hogy a héa alóli mentességet biztosítson azon adóalanyoknak, amelyek éves árbevétele nem haladja meg a 40 000 EUR-t. Észtország felhatalmazást kapott arra, hogy – attól függően, melyik időpont a korábbi – 2018. január 1-jétől 2020. december 31-ig vagy egy, a 2006/112/EK irányelv 281–294. cikkét módosító irányelv hatálybalépésének napjáig alkalmazza az eltérő intézkedést.
                  
               
                     (3)
                  
                  
                     A Tanács 2020. február 18-án elfogadta az (EU) 2020/285 irányelvet (3), amely módosítja a 2006/112/EK irányelv 281–294. cikkét a kisvállalkozásokra vonatkozó különös szabályozás tekintetében, és a kisvállalkozásokra vonatkozóan új szabályokat állapít meg, többek között rögzítve a tagállami éves árbevétel felső határát 85 000 EUR-ban vagy annak nemzeti valutában kifejezett ellenértékében.
                  
               
                     (4)
                  
                  
                     A Bizottságnál 2020. október 9-én iktatott levelében Észtország felhatalmazást kért arra, hogy 2024. december 31-ig folytathassa az eltérő intézkedés alkalmazását.
                  
               
                     (5)
                  
                  
                     2020. október 15-én kelt levelében a Bizottság a 2006/112/EK irányelv 395. cikke (2) bekezdésének második albekezdésével összhangban tájékoztatta a többi tagállamot Észtország kérelméről. 2020. október 19-én kelt levelében a Bizottság értesítette Észtországot arról, hogy rendelkezik a kérelem elbírálásához általa szükségesnek tartott valamennyi információval.
                  
               
                     (6)
                  
                  
                     Az eltérő intézkedés összhangban áll a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című, 2008. június 25-i bizottsági közlemény célkitűzéseivel.
                  
               
                     (7)
                  
                  
                     Az Észtország által nyújtott információk alapján az eltérő intézkedésnek csupán elhanyagolható hatása lesz Észtország végső fogyasztói szinten beszedett adóbevételének teljes összegére. Az adóalanyok a 2006/112/EK irányelv 290. cikkével összhangban a jövőben továbbra is választhatják az általános héaszabályozást.
                  
               
                     (8)
                  
                  
                     Az eltérő intézkedés nem lesz kedvezőtlen hatással az Unió héából származó saját forrásaira, mert Észtország az 1553/89/EGK, Euratom tanácsi rendelet (4) 6. cikkével összhangban kompenzációs számítást fog végezni.
                  
               
                     (9)
                  
                  
                     Tekintettel az eltérő intézkedés potenciális kedvező hatására a kisvállalkozások adminisztratív terheinek és költségeinek csökkentése révén a héakötelezettségek egyszerűsítése terén, Észtországot fel kell hatalmazni arra, hogy az eltérő intézkedést egy további időszakra továbbra is alkalmazhassa.
                  
               
                     (10)
                  
                  
                     Az eltérő intézkedés alkalmazására való felhatalmazás hatályát időben korlátozni kell. Az időkorlátnak elegendőnek kell lennie ahhoz, hogy értékelni lehessen az értékküszöb hatékonyságát és megfelelőségét. Ezenkívül az (EU) 2020/285 irányelv előírja a tagállamok számára, hogy 2024. december 31-ig fogadják el és hirdessék ki azon törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelv 1. cikkének megfeleljenek, és az említett rendelkezéseket 2025. január 1-jétől alkalmazzák. Indokolt ezért Észtországot felhatalmazni arra, hogy 2024. december 31-ig alkalmazhassa az eltérő intézkedést.
                  
               
                     (11)
                  
                  
                     A zavart okozó hatások elkerülése érdekében lehetővé kell tenni Észtország számára, hogy az eltérő intézkedést megszakítás nélkül alkalmazza. A kért felhatalmazást ezért 2021. január 1-jétől kezdődő hatállyal kell megadni annak érdekében, hogy az (EU) 2017/563 végrehajtási határozat szerinti korábbi szabályozást követően biztosítani lehessen a zökkenőmentes folytatást.
                  
               
                     (12)
                  
                  
                     Az (EU) 2017/563 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2017/563 végrehajtási határozat 2. cikke második bekezdésének helyébe a következő szöveg lép:
            „Ezt a határozatot 2018. január 1-jétől 2024. december 31-ig kell alkalmazni.”
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2021. január 1-jétől 2024. december 31-ig kell alkalmazni.
         
         
            3. cikk
            Ennek a határozatnak az Észt Köztársaság a címzettje.
         
         
            Kelt Brüsszelben, 2021. február 22-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
         
            (3)  A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
         
            (4)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).